b'\n_START_ARTICLE_\nGordijan I.\n_START_SECTION_\nZgodnje \xc5\xbeivljenje\n_START_PARAGRAPH_\nO Gordijanovem zgodnjem \xc5\xbeivljenju in poreklu njegove dru\xc5\xbeine ni veliko znanega. Dru\xc5\xbeina, ki je spadala v dru\xc5\xbebeni razred konjeni\xc5\xa1kih vitezov, je bila skromna, vendar zelo premo\xc5\xbena Gordijan je imel zveze z uglednimi senatorji, njegovo ime Mark Antonij pa ka\xc5\xbee, da so njegovi predniki po o\xc4\x8detovi strani dobili rimsko dr\xc5\xbeavljanstvo v pozni Rimski republiki pod triumvirjem Markom Antonijem ali eno od njegovih h\xc4\x8dera. Njegov priimek Gordijan ka\xc5\xbee, da je njegova dru\xc5\xbeina izvirala iz Male Azije, verjetno iz Galatije ali Kapadokije._NEWLINE_Po podatkih iz Avgustejske zgodovine je bila njegova mati Rimljanka Ulpija Gordijana, h\xc4\x8derka senatorja Mecija Marula. O\xc4\x8detovo ime nekateri sodobni zgodovinarji zavra\xc4\x8dajo kot la\xc5\xbeno, v ozadju porekla njegove matere pa je verjetno nekaj resnice. Zgodovino Gordijcev je mogo\xc4\x8de slediti preko napisov. Ime Sempronijan bi lahko bilo povezano z njegovo materjo ali staro materjo. V Ankari v Tur\xc4\x8diji so odkrili nagrobni napis z imenom Sempronije Romane, h\xc4\x8derke cesarskega tajnika Sempronija Akvila. Romana je nagrobnik postavila svojemu mo\xc5\xbeu, ki je umrl kot pretor, vendar se je njegovo ime izgubilo. Gordijci  bi lahko bili povezani tudi z rodbino Sempronijcev._NEWLINE_O Gordijanovem poreklu in poreklu njegove dru\xc5\xbeine obstaja tudi ve\xc4\x8d drugih trditev, ki jih sodobni zgodovinarji bolj ali manj zavra\xc4\x8dajo._NEWLINE_Gordijan je imel s svojo \xc5\xbeeno, morda Fabijo Orestilo, najmanj dva otroka: sina Gordijana, kasnej\xc5\xa1ega cesarja Gordijana II., in h\xc4\x8derko Antonijo Gordijano, mater bodo\xc4\x8dega  cesarja Gordijana III.. \xc5\xbdena je umrla pred letom 238._NEWLINE_Gordijan se je v dr\xc5\xbeavni hierarhiji povzpel do polo\xc5\xbeaja rimskega senatorja. Njegova politi\xc4\x8dna kariera se je za\xc4\x8dela relativno pozno, morda zato, ker se je v mladosti bolj  posve\xc4\x8dal  retoriki in knji\xc5\xbeevnosti. Kot vojak je poveljeval IV. skitski legiji, ki je bila name\xc5\xa1\xc4\x8dena v Siriji. Leta 216 je bil guverner Britanije, med Elagabalovo vladavino  pa nekaj \xc4\x8dasa nadomestni konzul. Napisi z njegovim imenom v Britaniji so bili delno izbrisani, kar ka\xc5\xbee na nezadovoljstvo med njegovim upravljanjem._NEWLINE_Gordijan si je pridobil neizmerno priljubljenost s prirejanjem veli\xc4\x8dastnih iger, kar zaradi preudarnega in odmaknjenega \xc5\xbeivljenja ni vzbujalo sumni\xc4\x8denj cesarja Karakala, v \xc4\x8digar \xc4\x8dast je napisal dolgo epsko pesnitev Antoninias. V kaoti\xc4\x8dnih \xc4\x8dasih Severske dinastije je zagotovo ohranil svoje premo\xc5\xbeenje in politi\xc4\x8dni vpliv, kar ka\xc5\xbee njegov odpor do spletk. _NEWLINE_Gr\xc5\xa1ki sofist Filostrat je njemu ali njegovemu sinu Gordijanu II. posvetil svoje delo \xc5\xbdivljenje sofistov (\xce\x92\xce\xaf\xce\xbf\xce\xb9 \xcf\x83\xce\xbf\xcf\x86\xce\xb9\xcf\x83\xcf\x84\xe1\xbf\xb6\xce\xbd).\n_START_SECTION_\nVzpon na oblast\n_START_PARAGRAPH_\nMed vladavino Aleksandra Severja je bil takrat \xc5\xbee prileten Gordijan  po opravljeni slu\xc5\xbebi nadomestnega konzula iz\xc5\xbereban za guvernerja province Prokonzulske Afrike. Upravljanje  je prevzel  leta 237. Maksimin Tra\xc4\x8dan je \xc5\xbee pred za\xc4\x8detkom njegovega slu\xc5\xbebovanja v Moguntiaku v Gornji Germaniji  ubil cesarja Aleksandra Severja in se razglasil za cesarja._NEWLINE_Maksimin ni bil priljubljen cesar. Zaradi tiranskega vladanja je povzro\xc4\x8dil splo\xc5\xa1no nezadovoljstvo, ki je leta 238 spro\xc5\xbeilo upor v Afriki. Neposreden povod za upor je bil Maksiminov  prokurist, ki jih sku\xc5\xa1al, tudi z la\xc5\xbenimi obto\xc5\xbebami lokalnih aristokratov, iz province izvle\xc4\x8di \xc4\x8dim ve\xc4\x8d davkov in glob. Uporniki so prokurista ubili in se nato obrnili na Gordijana z zahtevo, da prevzame nevarno vlogo rimskega cesarja. Gordijan se je temu upiral, \xc4\x8de\xc5\xa1 da je prestar, potem pa je 22. marca 238  le popustil in sprejel cesarski polo\xc5\xbeaj in dobil vzdevek Africanus._NEWLINE_Zaradi svoje visoke starosti je vztrajal, da skupaj z njim kot Gordijan II. vlada sin Mark Antonij Gordijan. Nekaj dni kasneje je za\xc4\x8del z veliko podporo prebivalstva in lokalnih politi\xc4\x8dnih vodij oblegati  Kartagino. Medtem so v Rimu umorili  Maksiminovega pretorskega prefekta in vse je kazalo, da bo upor uspel. Gordijan je v Rim poslal svoje odposlance na \xc4\x8delu s Publijem Licinijem Valerijanom z nalogo, da pridobi podporo senata. Senat je 2. aprila 238 na veselje mnogih provinc razglasil Gordijana I. za novega cesarja._NEWLINE_Kapelijan, guverner sosednje province Numidije, ki je bil zvest podpornik Maksimina Tra\xc4\x8dana in v zameri z Gordijanoma, se je temu uprl. Povezal se je z odstavljenim cesarjem in s svojo  III. legijo Avgusto in enotami vojnih veteranov  napadel Kartagino. Gordijan II. se mu je postavil v bran z vojsko neizurjenih  vojakov in bil v izgubljeni bitki v bli\xc5\xbeini mesta ubit. Ko je Gordijan I. izvedel za njegovo smrt, se je obesil. _NEWLINE_Gordijana sta vladala samo \xc5\xa1estintrideset dni.\n_START_SECTION_\nZapu\xc5\xa1\xc4\x8dina\n_START_PARAGRAPH_\nGordijan si je s svojim prijetnim zna\xc4\x8dajem prislu\xc5\xbel velik ugled. Oba s sinom sta bila tudi zelo uspe\xc5\xa1na pisca. Ker je oba zanimalo predvsem intelektualno delo, nista imela niti potrebnih znanj niti izku\xc5\xa1enj, potrebnih  za  sposobnega dr\xc5\xbeavnika ali mo\xc4\x8dnega vladarja. _NEWLINE_Rimski senat je bil po njuni smrti prisiljen nadaljevati upor proti Maksiminu Tra\xc4\x8danu, zato je   za cesarja imenoval Pupijena in Balbina. Do konca leta 238 je moral za njunega socesarja imenovati Gordijanovega vnuka Gordijana III.._NEWLINE_Gordijana I. in Gordijana II. je senat pobo\xc5\xbeil.'